PPS พุ่งกระฉูด 24% นิวไฮรอบ 3 ปี มั่นใจผลงานปีนี้พลิกกำไร โชว์แบ็กล็อกกว่า 646 ลบ.
PPS พุ่งกระฉูด 24% นิวไฮรอบ 3 ปี มั่นใจผลงานปีนี้พลิกกำไร โชว์แบ็กล็อกกว่า 646 ลบ.รับรู้รายได้ช่วงที่เหลือของปีนี้ 158.3 ลบ.
PPS พุ่งกระฉูด 24% นิวไฮรอบ 3 ปี มั่นใจผลงานปีนี้พลิกกำไร โชว์แบ็กล็อกกว่า 646 ลบ.รับรู้รายได้ช่วงที่เหลือของปีนี้ 158.3 ลบ.
17 ก.ย. 2564

ผู้สื่อข่าวรายงานว่า วันนี้(17ก.ย.64)ราคาหุ้นบริษัท โปรเจค แพลนนิ่ง เซอร์วิส จำกัด (มหาชน)  หรือ PPS ณ เวลา 10.43น.อยู่ที่ระดับ 0.99 บาท บวก 0.19 บาท หรือ 23.75% ด้วยมูลค่าซื้อขายขาย 231.12 ล้านบาท ราคาหุ้นนิวไฮรอบ 3 ปี 1 เดือน โดยเทียบตั้งแต่หุ้นยืนที่ระดับ 1.00 บาท เมื่อวันที่ 10 ส.ค.2561

นายพงศ์ธร ธาราไชย  ประธานเจ้าหน้าที่บริหาร บริษัท โปรเจค แพลนนิ่ง เซอร์วิส จำกัด (มหาชน) หรือ PPS เปิดเผยว่า มั่นใจว่าผลประกอบการช่วงครึ่งปีหลังของปี 2564 ทั้งไตรมาส 3/2564 (ก.ค.-ก.ย. 2564) และไตรมาส 4/2564 (ต.ค.-ธ.ค. 2564) จะมีกำไร และทำให้ผลประกอบการทั้งปี 2564 จะพลิกกลับมามีกำไรอีกครั้ง หลังจากผลประกอบการไตรมาส 2/2564 (เม.ย.-มิ.ย. 2564) กลับมามีกำไรในรอบ 8 ไตรมาสอยู่ที่ 3.75 ล้านบาท
ทั้งนี้เนื่องจากในช่วงไตรมาส 2/2563 (เม.ย.-มิ.ย. 2563) บริษัทมีผลขาดทุนสูง 11.72 ล้านบาท เพราะมีการเปลี่ยนแปลงทางบัญชีโดยต้องบันทึกหนี้สงสัยจะสูญเป็นขาดทุน อีกทั้งปัจจุบันบริษัทยังสามารถควบคุมค่าใช้จ่ายได้ดีขึ้นส่งผลให้อัตรากำไรขั้นต้นดีขึ้นด้วย โดยช่วงครึ่งปีแรกของปี 2563 (ม.ค.-มิ.ย. 2563) บริษัทมีรายได้ 198.30 ล้านบาท แต่ขาดทุน 19.90 ล้านบาท ขณะที่ครึ่งปีแรกของปี 2564 บริษัทมีรายได้ 185.08 ล้านบาท ต่ำกว่าช่วงเดียวกันของปีก่อน แต่ขาดทุนลดลงเหลือ 1.33 ล้านบาท
นอกจากนี้บริษัทยังมีงานที่รอรับรู้รายได้ (แบ็กล็อก) อยู่ในระดับสูง โดย ณ เดือนกรกฎาคม 2564 บริษัทมีแบ็ก ล็อกรวม 646.87 ล้านบาท ซึ่งจะรับรู้เป็นรายได้ในช่วงที่เหลือของปี 2564 จำนวน 158.3 ล้านบาท รับรู้ในปี 2565 จำนวน 268.76 ล้านบาท ปี 2566 จำนวน 145.47 ล้านบาท และปี 2567-2568 อีก 74.34 ล้านบาท
นายพงศ์ธร กล่าวต่อว่า  บริษัทยังมีปัจจัยหนุนสำคัญจากการได้รับการต่อสัญญางานที่ปรึกษาโครงการพัฒนาท่าอากาศยานสุวรรณภูมิ เฟส 2 จากบริษัท ท่าอากาศยานไทย จำกัด (มหาชน) หรือ AOT ไปสิ้นสุดที่เดือนมีนาคม 2565 ทำให้บริษัทไม่ต้องเสียค่าปรับและยังสามารถรับรู้รายได้เข้ามาอย่างต่อเนื่อง โดยงานท่าอากาศยานสุวรรณภูมิเฟส 2 นั้นมีกำหนดแล้วเสร็จทั้งหมดประมาณเดือนสิงหาคม 2565 และบริษัทเชื่อว่าจะได้รับการต่อสัญญาจนกว่างานจะแล้วเสร็จ
ขณะที่บริษัทยังได้รับงานใหม่เพิ่มเติมในปี 2564 เช่น งานที่ปรึกษาการก่อสร้างสำนักงานแห่งใหม่ที่ท่าอากาศยานดอนเมืองของ AOT ซึ่งเริ่มงานตั้งแต่เดือนมิถุนายนที่ผ่านมา / งานที่ปรึกษาการก่อสร้างทางขับ (Taxi way) ท่าอากาศยานแม่ฟ้าหลวงเชียงรายของ AOT ที่เริ่มงานในเดือนกันยายนนี้ เป็นต้น และบริษัทยังรอเข้าร่วมแข่งขันรับงานที่ปรึกษาโครงการขนาดใหญ่ของภาครัฐที่เตรียมเปิดประกวดราคาเร็ว ๆ นี้ เช่น โครงการก่อสร้างรถไฟฟ้าสายสีม่วงใต้ ช่วงเตาปูน-ราษฎร์บูรณะ (วงแหวนกาญจนาภิเษก) โครงการรถไฟฟ้าสายสีส้ม (ตะวันตก) ช่วงบางขุนนนท์-มีนบุรี (สุวินทวงศ์) เป็นต้น